b'\n_START_ARTICLE_\nNijol\xc4\x97 Janulaitien\xc4\x97\n_START_SECTION_\nBiografija\n_START_PARAGRAPH_\n1963 m. baig\xc4\x97 Vilkavi\xc5\xa1kio S. N\xc4\x97ries vidurin\xc4\x99 mokykl\xc4\x85, 1970 m. Vilniaus pedagogin\xc4\xaf institut\xc4\x85 \xc4\xafgijusi lietuvi\xc5\xb3 kalbos ir literat\xc5\xabros mokytojos kvalifikacij\xc4\x85. Dirbo mokytoja, direktoriaus\xc2\xa0 pavaduotoja Vilkavi\xc5\xa1kio ir Marijampol\xc4\x97s raj. mokyklose. 1976\xe2\x80\x931987 m. \xc4\x97jo mokykl\xc5\xb3 inspektor\xc4\x97s, metodinio kabineto ved\xc4\x97jos pareigas Marijampol\xc4\x97s ir Kauno raj., Kauno m. \xc5\xa1vietimo skyriuose. 1987 m. jai buvo suteiktas Lietuvos \xc5\xa1vietimo pirm\xc5\xabno vardas. 1986\xe2\x80\x931989 m. mok\xc4\x97si Vilniaus universiteto aspirant\xc5\xabroje, j\xc4\x85 baigusi apgyn\xc4\x97 disertacij\xc4\x85 \xe2\x80\x9ePedagoginis apleistumas ir jo \xc4\xafveikimas s\xc4\x85veikaujant mokyklai, \xc5\xa1eimai, visuomenei\xe2\x80\x9c. 1988\xe2\x80\x931995 m. dirbo Vilniaus universiteto Kauno humanitarinio fakulteto, Lietuvos mokytoj\xc5\xb3 kvalifikacijos instituto d\xc4\x97stytoja, 1992 m. jai suteiktas pedagoginis docento vardas. 1996 m. prad\xc4\x97jo dirbti Lietuvos Respublikos kra\xc5\xa1to apsaugos ministerijos Gynybos \xc5\xa1tabo Ry\xc5\xa1i\xc5\xb3 su visuomene skyriaus vir\xc5\xa1ininko pavaduotoja, v\xc4\x97liau Lietuvos Respublikos kariuomen\xc4\x97s vado referente, u\xc5\xbesivilko kario uniform\xc4\x85. 2000 m. buvo perkelta \xc4\xaf Generolo Jono \xc5\xbdemai\xc4\x8dio Lietuvos karo akademij\xc4\x85, \xc4\x8dia d\xc4\x97st\xc4\x97 edukologij\xc4\x85, kult\xc5\xabros istorij\xc4\x85, protokol\xc4\x85 ir etiket\xc4\x85, dirbo eksperte LKA Atrankos centre,\xc2\xa0 Generolo Jono \xc5\xbdemai\xc4\x8dio Lietuvos karo akademijos muziejuje. Sta\xc5\xbeavosi Austrijos, Vokietijos, Danijos, Norvegijos, Lenkijos, Kanados bendrojo lavinimo ir auk\xc5\xa1tosiose mokyklose.\n_START_SECTION_\nMokslin\xc4\x97 veikla\n_START_PARAGRAPH_\nMokslin\xc4\x97s veiklos pagrindin\xc4\x97s kryptys: karin\xc4\x97s pedagogikos (edukologijos) teorija ir raida, pilietinis patriotinis ugdymas Lietuvos kariuomen\xc4\x97je, b\xc5\xabsim\xc5\xb3j\xc5\xb3 karinink\xc5\xb3 atrankos \xc4\xaf LKA sistemos tobulinimo, j\xc5\xb3 kult\xc5\xabrinio akira\xc4\x8dio pl\xc4\x97tot\xc4\x97s problemos. Ji viena pirm\xc5\xb3j\xc5\xb3 kra\xc5\xa1to apsaugos edukolog\xc5\xb3, parengusi\xc5\xb3 \xc5\xa1ios srities mokom\xc4\x85j\xc4\x85 knyg\xc4\x85 kari\xc5\xabnams \xe2\x80\x9eKarin\xc4\x97s pedagogikos \xc4\xafvadas\xe2\x80\x9c (2003 m.). Paskelbusi per 120 mokslo, mokslo populiarinimo ir publicistikos straipsni\xc5\xb3 Lietuvoje ir u\xc5\xbesienyje. Yra mokslo \xc5\xbeurnalo General and Professional Education (Lenkija) redakcin\xc4\x97s kolegijos nar\xc4\x97, Lietuvos kra\xc5\xa1to apsaugos mokslini\xc5\xb3 leidini\xc5\xb3 autor\xc4\x97, redaktor\xc4\x97 ir recenzent\xc4\x97. Noriai dalyvauja Baltijos (BPIA) ir Pasaulio pedagogikos istorik\xc5\xb3 asociacijos (PPIA) veikloje.'